El dia 17 de desembre de 2008, a través d'un vídeo penjat a la web de MySpace, Soraya va fer pública la seva intenció de participar en la selecció de la cançó representant de TVE al Festival de la Cançó d'Eurovisió 2009, amb el tema "La noche es para mi" ("La nit és per a mi"), sent també el segon single. El dia 20 de gener de 2009 es van tancar les votacions a través de la pàgina de RTVE, aconseguint 202.198 vots i obtenint, així, el segon lloc en les votacions generals i el primer en l'estil pop/rock. Gràcies a la seva posició en aquest rànquing, Soraya es va classificar directament per actuar en les semifinals de les gales de TVE d'Eurovisió 2009: El retorno ("El retorn)". En la seva semifinal, Soraya es va alçar amb la victòria en obtenir la màxima puntuació del jurat i del públic. Dues setmanes més tard, el 28 de febrer, va empatar amb Melody a la gala final, però, a causa del vot de "qualitat" atorgat per les normes de RTVE al públic, Soraya va ser la triada per representar Espanya en el Festival d'Eurovisió de 2009. Entre els mesos d'abril i maig del mateix any, Soraya va realitzar una gira europea per promocionar la seva candidatura. Els països que va visitar van ser Andorra, Bèlgica, Països Baixos, Romania, Portugal i Suècia.